2023 1 12
LT
Europos Sąjungos oficialusis leidinys
L 10/3
(15)
Kaip paaiškinta laikinojo reglamento 36 ir 37 konstatuojamosiose dalyse, klausimyno atsakymai buvo sutikrinti arba patikrinti atsakiusiosios šalies patalpose.
(16)
Pagal pagrindinio reglamento 16 straipsnį tikrinamasis vizitas buvo surengtas vieno naudotojo patalpose.
Šio naudotojo pavadinimas neatskleidžiamas dėl konfidencialumo priežasčių, kaip numatyta laikinojo reglamento 5 konstatuojamojoje dalyje.
1.7.
Tiriamasis laikotarpis ir nagrinėjamasis laikotarpis (17)
Kaip nurodyta laikinojo reglamento 38 konstatuojamojoje dalyje, atliekant dempingo ir žalos tyrimą nagrinėtas 2020 m. spalio 1 d. – 2021 m. rugsėjo 30 d. laikotarpis (toliau – tiriamasis laikotarpis).
Tiriant žalai įvertinti svarbias tendencijas buvo nagrinėjamas laikotarpis nuo 2018 m. sausio 1 d. iki tiriamojo laikotarpio pabaigos (toliau – nagrinėjamasis laikotarpis).
1.8.
Registracija (18)
Komisijos įgyvendinimo reglamentu (ES) 2022/934 (4) (toliau – registracijos reglamentas) Komisija nustatė reikalavimą registruoti importuojamą nagrinėjamąjį produktą.
(19)
Bendrovė „Hands“ tvirtino, kad sprendimas dėl importo registracijos buvo nepagrįstas, nes nebuvo įvykdytos pagrindinio reglamento 14 straipsnio 5 dalies sąlygos.
(20)
Komisija priminė, kad registracijos teisinis pagrindas yra pagrindinio reglamento 14 straipsnio 5a dalis, pagal kurią Komisija registruoja importuojamą nagrinėjamąjį produktą išankstinio informacijos atskleidimo laikotarpiu pagal pagrindinio reglamento 19a straipsnį, išskyrus atvejus, kai yra pakankamai įrodymų, kad nesilaikoma 10 straipsnio 4 dalies c ir d punktų reikalavimų.
Šiuo atžvilgiu Komisija nustatė, kad nebuvo įtikinamų įrodymų, jog šiuo atveju nagrinėjamojo produkto importo registracija išankstinio informacijos atskleidimo laikotarpiu būtų buvusi nepagrįsta.
Iš tikrųjų, nuo pranešimo apie inicijavimą paskelbimo, kai eksportuojantys gamintojai žinojo arba turėjo žinoti apie įtariamą dempingą ir jo žalą, nagrinėjamojo produkto importas dar labiau išaugo tiek, kad dėl to taisomasis antidempingo muitų poveikis gali gerokai sumažėti ir išankstinio informacijos atskleidimo laikotarpiu.
Todėl Komisija šiuos tvirtinimus atmetė.
(21)
Bendrovė „Hands“ tvirtino, kad paskelbusi registracijos reglamentą Komisija pažeidė gero administravimo principą.
Šalies teigimu, prieš paskelbiant registracijos reglamentą ir prieš įsigaliojant importo registracijai šaliai nebuvo pateikta jokios informacijos apie Komisijos ketinimą registruoti importuojamą tiriamąjį produktą, o tokia registracijos priemonė gali neigiamai paveikti jos interesus.
Atsižvelgiant į tai, kad ši priemonė daro tiesioginį poveikį bendrovės „Hands“ veiklai, Komisija, ketindama priimti tokią registracijos priemonę ir laiku, veiksmingai ir asmeniškai neperdavusi „Hands“ būtinos informacijos apie galimą importo registravimą ir nesuteikusi „Hands“ galimybių pareikšti savo nuomonę ir būti išklausytai, pažeidė „Hands“ pagrindinę teisę į gynybą.
Todėl registracijos reglamentas yra negaliojantis ir turėtų būti panaikintas.
(22)
Komisija laikėsi nuomonės, kad registracija yra tik parengiamasis administracinis veiksmas, po kurio muitai gali būti nustatomi arba nenustatomi atgaline data galutiniame etape.
Pati registracija nedaro neigiamo poveikio importuotojams ir negali būti laikoma, kad dėl jos daromas poveikis jų interesams (5).
Bendrovė „Hands“ nenurodė jokio konkretaus neigiamo poveikio, paminėdama tik „galimą“ poveikį.
Vienintelis registracijos poveikis buvo tai, kad Komisija nurodė šalių muitinėms registruoti į Sąjungą importuojamą tiriamąjį produktą.
Be to, nei pagrindinio reglamento 14 straipsnio 5a dalyje, nei kitose jo dalyse nenumatytas procedūrinis reikalavimas prieš registraciją konsultuotis su importuotojais ar kitomis šalimis.
Pagrindinio reglamento 10 straipsnio 4 dalies b punkte nustatytas reikalavimas suteikti šalims galimybę teikti pastabas taikomas tik tada, kai po registracijos priimamas sprendimas atgaline data surinkti muitus, o ne dėl pačios registracijos.
Tokią aiškią išvadą galima daryti dėl to, kad pagrindinio reglamento 14 straipsnio 5a dalyje minimi tik 10 straipsnio 4 dalies c ir d punktai, kurių turi būti laikomasi registruojant pagal šią nuostatą, tačiau sąmoningai neminimas 10 straipsnio 4 dalies b punktas.
Tai atitinka pirmiau aptartą tokios registracijos poveikį.
Todėl Komisija neprivalo suteikti importuotojams galimybės teikti pastabas prieš nurodydama muitinėms registruoti importuojamus produktus.
Todėl šis tvirtinimas buvo atmestas.
(4) 2022 m. birželio 16 d.
Komisijos įgyvendinimo reglamentas (ES) 2022/934, kuriuo nustatomas reikalavimas registruoti importuojamus tam tikrus Maroko kilmės ratus su ratlankiais iš aliuminio (OL L 162, 2022 6 17, p. 27).
(5) 2021 m. rugsėjo 28 d. nutartis Airoldi Metalli SpA, T-611/20, EU:T:2021:641, 48 ir 49 punktai.